राहुल र ऐर फर्किए
चोटबाट फर्किएका वरिष्ठ खेलाडीद्वय केएल राहुल र श्रेयस ऐरलाई समावेश गर्दै भारतले सोमबार एसिया कप क्रिकेटका लागि टोली घोषणा गरेको छ । विश्वकपअगाडि विश्व क्रिकेटका शक्तिशाली राष्ट्र भारतले एसिया कपलाई महत्त्वपूर्ण रूपमा हेरेको छ ।
दिल्ली — चोटबाट फर्किएका वरिष्ठ खेलाडीद्वय केएल राहुल र श्रेयस ऐरलाई समावेश गर्दै भारतले सोमबार एसिया कप क्रिकेटका लागि टोली घोषणा गरेको छ । विश्वकपअगाडि विश्व क्रिकेटका शक्तिशाली राष्ट्र भारतले एसिया कपलाई महत्त्वपूर्ण रूपमा हेरेको छ ।पाकिस्तानमा अगस्ट ३० बाट एसिया कप सुरु हुँदै छ । भारतले समूह चरणमा सेप्टेम्बर २ मा चिरप्रतिद्वन्द्वी पाकिस्तानसँग र सेप्टेम्बरमा ४ मा नेपालसँग खेल्दै छ । दुवै खेल श्रीलंकाको क्यान्डीमा हुनेछ । नेपालले अगस्ट ३० मा पाकिस्तानसँग मुल्तानमा खेल्नेछ । अर्को समूहमा श्रीलंका, बंगलादेश र अफगानिस्तान छन् । ६ राष्ट्रसम्मिलित एसिया कपका लागि रोहित शर्माको कप्तानीमा रहने १७ सदस्यीय भारतीय टोलीमा राहुल र ऐर दुवैले स्थान बनाएका छन् । तर, राहुल अझै पूर्ण रूपमा फिट भइसकेका छैनन् । ‘श्रेयसले आफूलाई पूर्ण फिट भएको घोषणा गरेका छन् । पुरानो चोटलाई लिएर नभए पनि राहुल अझै पूर्ण फिट भइसकेका छैनन्, त्यसैले हामी सन्जु सामसनलाई लिएर जाँदै छौं,’ प्रमुख छनोटकर्ता अजित अगारकरले दिल्लीमा पत्रकार सम्मेलनमा भने, ‘हामी कुनै चरणमा फिजियोको रिपोर्ट लिनेछौं, तर उनी फिट हुनेछन् भन्नेमा हामी आशावादी छौं । सुरुमै फिट नभए पनि उनी दोस्रो वा तेस्रो खेलसम्म फिट भइसक्नेछन् ।’गत वर्ष इन्डियन प्रिमियर लिगका क्रममा घाइते भएयता राहुलले कुनै प्रतियोगितात्मक खेल खेलेका छैनन् । मार्चमा अस्ट्रेलियाको भारत भ्रमणयता श्रेयस पनि मैदानमा उत्रिएका छैनन् । तीव्र गतिका बलर जसप्रित बुमराह र प्रसिद्ध कृष्णा पनि एकदिवसीय टोलीमा फर्किएका छन् । दुवै हाल आयरल्यान्डविरुद्धको ट्वान्टी–२० अन्तर्राष्ट्रिय शृंखलामा खेलिरहेका छन् । बुमराहको कप्तानीमा भारतले आयरल्यान्डविरुद्ध खेलिरहेको छ । उदीयमान २० वर्षे ब्याटर तिलक बर्मालाई पनि भारतीय टोलीमा राखिएको छ । विराट कोहली, शुभमन गिल र उपकप्तान हार्दिक पाण्ड्येसहितको टोलीमा अहिलेसम्म कुनै एकदिवसीय अन्तर्राष्ट्रिय नखेलेका बर्मालाई समावेश गरिएको छ । कप्तान रोहितले युवा खेलाडीहरू लचिलो हुनु आवश्यक रहेको जनाएका छन् । ‘सहज हुनु महत्त्वपूर्ण छ,’ रोहितले भने, ‘धेरै उत्साहित हुनु आवश्यक छैन । मैले र शिखर धवन (अहिले टोलीमा नरहेका) ले ७ वर्षदेखि भारतीय ब्याटिङको ओपनिङ गर्दै आएका थियौं । कोहली तेस्रो नम्बरमा छन् । नयाँ ब्याटर चौथो वा पाँचौं नम्बरमा आउथे, उनीहरूले जुनै स्थितिमा पनि ब्याटिङ गर्न सक्छन् ।’ एसिया कपअगाडि आउँदो ५ दिन बेंग्लोरमा क्याम्प राखेर प्रशिक्षण गरिने रोहितले जनाए । पाकिस्तानसँग फाइनलसहित सम्भावित तीन भिडन्तलाई लिएर रोहितले भने, ‘पाकिस्तानमात्र होइन, त्यहाँ अन्य टोली पनि रहेका छन् । श्रीलंकाले गत वर्ष एसिया कप जितेको थियो । राम्रोसँग खेलिरहेका अन्य टोलीले पनि हामीलाई चुनौती दिन सक्छन् ।’भारतीय टोली : रोहित शर्मा (कप्तान), शुभमन गिल, विराट कोहली, श्रेयस ऐर, केएल राहुल, हार्दिक पाण्ड्ये, रवीन्द्र जडेजा, जसप्रित बुमराह, कुलदीप यादव, मोहम्मद सिराज, मोहम्मद सामी, इशान किसन, शार्दूल ठाकुर, अक्षर पटेल, सूर्यकुमार यादव, तिलक बर्मा, प्रसिद्ध कृष्णा, सन्जु सामसन (वैकल्पिक) ।